În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Agricol și Legile Proprietății formulează următorul

**RAPORT DE SPECIALITATE**

la proiectul de hotărâre privind îndreptarea erorii materiale strecurată în Hotărârea Consiliului local al Municipiului Satu Mare nr. 85/27.03.2025

Prin Hotărârea Consiliului Local al Municipiului Satu Mare nr. 85/27.03.2025, s-a aprobat modul de administrare a pajiștilor aflate în domeniul privat al Municipiului Satu Mare pentru anul 2025. Conform acestei hotărâri, s-a aprobat suplimentarea suprafeței de pajiște, proprietate privată a Municipiului Satu Mare, cu o suprafață totală de 53,87 ha. Aceasta urmează să fie închiriată deținătorilor de animale pe perioada valabilității Amenajamentului Pastoral al Municipiului Satu Mare.

 În urma revizuirii hotărârii nr. 85/27.03.2025, s-a constatat o eroare materială strecurată în art. 1 al acesteia, referitoare la suprafața pajiștilor care urmează a fi închiriată. Aceasta a fost înscrisă eronat, ca 53,87 ha, în loc de 63,65 ha. care este suprafața corectă conform documentelor de proprietate și a măsurătorilor întocmite de către SC SINTAX SRL.

 Suprafața face parte din cele atribuite Municipiului Satu Mare, în temeiul art. 6 și art. 40 din Legea fondului funciar, prin Decizia Prefecturii Județului Satu Mare nr. 371/1991 privind atribuirea suprafețelor de pajiști, cu categoria de folosință pășuni și fânețe. Din totalul atribuit s-au identificat 63,65 ha. cu categoria de folosință pajiști înscrisă după cum urmează:

* nr. top. 1415 - Sătmărel, în suprafață măsurată de 17,06, ha.
* nr. top. 1417 - Sătmărel, în suprafață măsurată de 10,79 ha.
* nr. top. 1419 - Sătmărel, în suprafață măsurată de 26,04 ha. și
* nr. top. 1061 - Balta Blondă, în suprafață măsurată de 9,76 ha.

Având în vedere cele ce preced se impune îndreptarea erorii materiale strecurată în art. 1 al Hotărârii Consiliului Local al Municipiului Satu Mare nr. 85/27.03.2025 în sensul că acesta va avea următorul conținut:

**,,** **Art.1.** Se aprobă suplimentarea suprafeței de pajiște, proprietate privată a Municipiului Satu Mare, pentru a fi închiriată deținătorilor de animale, pe perioada valabilității Amenajamentului Pastoral al Municipiului Satu Mare, înscrisă sub nr. top 1415 - Sătmărel, nr. top. 1417 - Sătmărel, nr. top. 1419 Sătmărel și nr. top. 1061 – Balta Blondă, în suprafața totală de 63,65 ha.”

Ținând cont de prevederile art. 9 alin. (2) din OUG nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991, proiectul de hotărâre care are ca obiect îndreptarea erorii materiale strecurată în Hotărârea Consiliului local al Municipiului Satu Mare nr. 85/27.03.2025 se înaintează deliberativului cu propunere de aprobare.

 Director Executiv Șef serviciu Ghiarfaș Adelin Cristian Ziman Doina